Title: ประกาศกรมสรรพสามิต เรื่อง กำหนดชนิดและลักษณะเครื่องหมายแสดงการเสียภาษีจดทะเบียน

ประกาศกรมสรรพสามิต
เรื่อง
กำหนดชนิดและลักษณะเครื่องหมายแสดงการเสียภาษีจดทะเบียน[๑]

อาศัยอำนาจตามความในมาตรา ๖๘ วรรคสอง แห่งพระราชบัญญัติภาษีสรรพสามิต
พ.ศ. ๒๕๖๐ อธิบดีกรมสรรพสามิตกำหนดชนิดและลักษณะเครื่องหมายแสดงการเสียภาษีจดทะเบียนไว้
ดังต่อไปนี้

ข้อ ๑  เครื่องหมายแสดงการเสียภาษีจดทะเบียนสำหรับสินค้าซึ่งผู้ประกอบอุตสาหกรรมหรือผู้นำเข้าจะขอจดทะเบียนได้
ต้องมีลักษณะอย่างหนึ่งอย่างใด ดังต่อไปนี้
(๑) สิ่งผนึกภาชนะ
(๑.๑) ฝาจีบหรือฝาเกลียว
ซึ่งเมื่อใช้สินค้าแล้วต้องคลายจีบหรือเกลียวออก
(๑.๒) ฝาหรือจุก หรือสิ่งผนึกภาชนะอื่นซึ่งใช้ผนึกภาชนะนั้นได้ในทำนองเดียวกับฝาหรือจุก ซึ่งเมื่อใช้สินค้าแล้ว ฝาหรือจุก
หรือสิ่งผนึกภาชนะดังกล่าวต้องขาด แยกออก หรือชำรุด หรือเสียสภาพเดิมจนไม่สามารถใช้ได้อีก
(๒)
ภาชนะบรรจุสินค้าซึ่งสามารถปิดผนึกได้โดยไม่ต้องใช้สิ่งผนึกภาชนะตาม (๑) ซึ่งเมื่อใช้สินค้าแล้วภาชนะบรรจุสินค้านั้นต้องขาด แยกออก
หรือชำรุดหรือเสียสภาพเดิมจนไม่สามารถใช้ได้อีก

ข้อ ๒  เครื่องหมายแสดงการเสียภาษีตามข้อ ๑
ต้องแสดงรายการดังต่อไปนี้ให้เห็นไว้ชัดเจน
(๑) ประเภทของสินค้า
(๒) ตัวเลขแสดงปริมาณหรือปริมาตรของสินค้า
(๓) ลวดลายตราเครื่องหมาย
หรือชื่ออันเป็นลักษณะจำเพาะของสินค้า
(๔) ชื่อของผู้ประกอบอุตสาหกรรมหรือผู้นำเข้า

ข้อ ๓  ประกาศนี้ให้ใช้บังคับตั้งแต่วันที่ ๑๖ กันยายน
พ.ศ. ๒๕๖๐ เป็นต้นไป

ประกาศ ณ วันที่ ๑๖ กันยายน พ.ศ. ๒๕๖๐
สมชาย  พูลสวัสดิ์
อธิบดีกรมสรรพสามิต

พัชรภรณ์/จัดทำ
๔
ตุลาคม ๒๕๖๑

[๑] ราชกิจจานุเบกษา เล่ม ๑๓๕/ตอนพิเศษ
๑๑๙ ง/หน้า ๒๑๖ (เล่มที่ ๑)/๒๔ พฤษภาคม
๒๕๖๑